AaB vandt hjemmekampen med 24-21. Dermed er AaB stadig nummer 1 i mændenes liga. AaB kommer nærmere og nærmere den førsteplads i grundspillet, som er klar fordel til slutspillet. - Vi jagter den førsteplads, for den giver to point ekstra med over i slutspillet, og så får man en ekstra hjemmekamp, fortæller cheftræner Peter Bredsdorff-Larsen Det var en målfattig affære, specielt i starten. Efter ni minutter stod der stadig 1-1. Begge hold stod rigtigt godt i forsvaret og der var mange redninger fra målmændene i begge ender. Efter en pausestilling på 12-12 fulgtes de to hold de første ti minutter af anden halvleg. Bjerringbro førte faktisk 16-15, da AaB slog turboen til. En række kontraer og sikre eksekveringer af straffekast gjorde at AaB trak fra til 24-17. Til sidst fik Bjerringbro lov at pynte til slutstillingen 24-21 - Puha, jeg er også træt, men rigtigt glad. Hvor er det fedt, at vi i sådan en kulisse vinder en topkamp. Nu ligger vi nummer 1 i ligaen, det er fantastisk, jubler sportsdirektør Jan Larsen Der var sæsonrekord i Gigantium med 4039 tilskuere. Se en reportage fra kampen i sporten søndag aften.

Referat:
AaB Håndbold bejler seriøst til DM-guldet for første gang efter sejr i topkampen mod Bjerringbro/Silkeborg.